Dronkbestuurder ‘allergies’ vir hofDie besope taxibestuurder, wat hier in hegtenis geneem word, het sy eie en nog 17 mense se lewe in gevaar gestel. Foto: Stad Kaapstad Die Kaapse verkeersafdeling sê hy het die naweek ŉ dronkbestuurder aangekeer wat ŉ gewoonte van dié oortreding begin maak. Die verdagte, wat vir die derde keer weens dronkbestuur aangekeer is, was een van die 124 motoriste wat die verkeersafdeling en die Kaapse metropolisie die naweek in hegtenis geneem het. Die vermeende gewoontemisdadiger is aangekeer tydens ŉ optrede wat spesifiek op dronkbestuur en straatrenne in die omgewing van Manenberg op die Kaapse Vlakte gemik was. Nadat hulle hom aangekeer het, het beamptes vasgestel die 27-jarige inwoner van Nyanga word gesoek op twee uitstaande lasbriewe nadat hy nie in die hof verskyn het op twee ander aanklagte van dronkbestuur nie. “Dat dié man die vermetelheid het om die wet so blatant te minag deur sy hofdatums te ignoreer en voortgaan met sy swak gedrag, verbaas my nie regtig nie,” het JP Smith, burgemeesterskomiteelid vir veiligheid, gesê. “Dis tekenend van ŉ probleem in die stad en die hele land wat geen mate van wetstoepassing sal kan hokslaan nie, tensy dit ernstige gevolge inhou. Dit help nie om mense in hegtenis te neem as die strafregstelsel verder aan nie die nodige doen nie. Smith waarsku motoriste dronkbestuur hou ernstige gevolge in. “Dit kan jou lewe of iemand anders sŉ kos. En [om iemand se lewe te neem is] iets waarmee niemand wil saamleef nie.” In ŉ afsonderlike voorval in wat begin lyk na ŉ tendens, het die dronkbestuureenheid wat lukrake asemtoetse uitvoer Maandagoggend ŉ taxibestuurder voorgekeer waar hy 17 passasiers in Airport Industria vervoer het. Hy was net meer as vier keer oor die wettige perk vir bloedalkoholinhoud, nog een van vele gevalle in die laaste weke waar beamptes bestuurders van openbare vervoer aangekeer het omdat hulle onder die invloed bestuur.